**ELŐTERJESZTÉS**

**Körmend Város Önkormányzata Képviselő-testületének 2021. december 16-i rendkívüli ülésére**

**Tárgy: Beszámoló a Körmend és Kistérsége Önkormányzati Társulás 2021. évi tevékenységéről**

Tisztelt Képviselő-testület!

**A Körmend és Kistérsége Önkormányzati Társulás (továbbiakban: Társulás) társulási megállapodásának 14. pontja alapján minden társult Önkormányzat évente legalább egy alkalommal napirendjére tűzi a Társulás munkájáról elkészített beszámoló megtárgyalását.**

**A Társulás Tanácsának döntéseiről szóló beszámolót a következőkben kívánom ismertetni:**

A 478/2020. (XI.3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése szerint a Társulási Tanács feladat- és hatáskörét az elnök gyakorolta. Erre tekintettel Körmend és Kistérsége Önkormányzati Társulás Tanácsának Elnöke a Társulás tagjai véleményének megismerését követően hozta meg az alábbi döntéseit:

A Körmend és Kistérsége Önkormányzati Társulás elnökeként a 2019. évi maradvány 2020. évi igénybevétele számviteli elszámolása során alkalmazandó korrekciókról szóló jegyzőkönyveket megismerte, és a jegyzőkönyvben foglaltak alapján a számviteli korrekciók végrehajtását jóváhagyta.

Körmend és Kistérsége Önkormányzati Társulás úgy határozott ez év elején, hogy a Körmendi Szociális Szolgáltató és Információs Központ intézményvezetői munkakörének betöltésére pályázatot ír ki. A pályázati felhívást a melléklet szerinti tartalommal elfogadta.

2021. év januárjában döntés született arról, hogy a Körmend és Kistérsége Önkormányzati Társulás a Nemzeti Fogyatékosságügyi- és Szociálpolitikai Központ Közhasznú Nonprofit Kft. által „A támogató szolgáltatás keretében használandó új vagy használt gépjármű vásárlásának, a meglévő gépjárműpark bővítésének, cseréjének támogatása 2021” címmel meghirdetett felhívására pályázatot nyújt be.

**2021. év februári véleményezéskor a 2020.évi költségvetési és előirányzat módosításra** volt szükséges a Társulásnál és a Szociális Intézménynél a bérkompenzáció, ágazati összevont pótlék esetében.

A Társulás Interreg Ökoachse projektjének zárása megtörtént. A projekt finanszírozása uniós támogatásból, hazai társfinanszírozásból és saját forrásból tevődött össze. A Társulás részére a Nemzeti Hatóság a hazai társfinanszírozást vissza nem térítendő támogatásként, az uniós támogatást pedig megelőlegezésként, visszatérítendő formában rendelkezésre bocsátotta. A projektzáró elszámolás jóváhagyását követően a megelőlegezési támogatással szükséges volt teljeskörűen, a projekt egészére vonatkozóan elszámolni és a fel nem használt összeget támogató részére visszautalni, melyet szükséges volt előirányzati szinten is kezelni.

Az Ügyeleti feladatok ellátására Körmend Város Önkormányzatától működési célú támogatás került átvételre, mellyel nőtt a dologi kiadások előirányzata.

**A 2021. évi költségvetés az előző éviekhez hasonlóan került megtervezésre és elfogadásra.** A társulás feladatellátásában nem következett be változás. Feladata a Körmendi Szociális Szolgáltató és Információs Központ finanszírozása és az ügyeleti feladat ellátása.

A 2021-es évben is a normatív állami támogatásokra Körmend Város Önkormányzata jogosult, így a *szociális feladatok* után járó központi támogatás Körmend Város Önkormányzatától átvett pénzeszközként jelenik meg. A központi támogatáson túl a feladatok ellátásához az önkormányzatok hozzájárulnak *saját forrásból,* amely a Társulásnál szintén működési célú támogatásként jelenik meg. Az előző évhez hasonlóan 2021. évre is az egyes feladatok esetében kiszámításra került az 1 lakosra jutó hozzájárulás összege a kiadások és bevételek különbözeteként. Az éves kiadások fedezetére nem volt elég a Társulás bevétele, ezért a különbözetet a településektől a 2020.01.01-jei létszámadatok alapján 130 Ft/fő átvett pénzeszközzel szükséges pótolni. A Társulás keretében kerül ellátásra az ügyeleti feladat, ennek biztosításához a Nemzeti Egészségbiztosítási Alapkezelővel van szerződésünk, de mivel ez önmagában nem elég az ügyeleti feladatok ellátására, a településeknek 105 Ft/fő/hó összeggel szükséges hozzájárulni.Szociális Szolgáltató és Információs Központ esetébenaz egyes feladatok ellátása során alacsony működési bevételek realizálódnak, a kiadásokhoz viszonyítottan. Nincs működési bevétele a család és gyermekjóléti szolgálatnak és központnak. A társulás az önkormányzatoktól és központi forrásból kapott támogatásokból biztosítja a finanszírozást az intézmény részére. Dologi kiadások között a Társulás tulajdonában lévő ingatlanhoz kapcsolódó kiadások kerülnek tervezésre (biztosítási díj, víz, távhődíj, áram stb), a működéshez elengedhetetlen kiadások (számlavezetési díjak, működési engedély módosítás díjai stb). Figyelembe véve az egészségügyi veszélyhelyzet előírásait, azonban a működési kiadásokra minden feladat esetében rendelkezésre áll a megfelelő összegű forrás.

2021.évi márciusában a véleményezés a Körmendi Szociális Szolgáltató és Információs Központ intézményvezetőjének kiválasztására irányult. A pályázati eljárás alapján a Társulás úgy határozott, hogy a Körmendi Szociális Szolgáltató és Információs Központ intézményvezetőjévé Szálkai Istvánnét nevezi ki 5 évre, 2021. április 1-től 2026. március 31-ig.

A Társulás 2021. évi közbeszerzési tervét jóváhagyta és elfogadta.

2021. májusában továbbra is a kihirdetett veszélyhelyzet miatt került véleményezésre a 2020. évi költségvetési év zárszámadása. Körmend és Kistérsége Önkormányzati Társulás és a fenntartásban lévő szociális intézmény saját bevételei, a támogatási szerződés szerinti bevételei és a központi állami támogatásai nem fedezik a kiadásait, ezért 2020. évben Körmend Város Önkormányzata a normatív támogatással együtt és a kistérségben lévő önkormányzatok forrásai biztosították a zavartalan működést. A kiadások között a Társulásesetében a személyi juttatás, és a munkaadót terhelő járulékok kiadása az orvosi ügyelet 1 fő közalkalmazottja, és az ügyeletben résztvevők megbízási díjai és járulékai, valamint az Interregben segítők díjazása került elszámolásra. A dologi kiadások között a Társulás vonatkozásában közüzemi díj, a közvetített szolgáltatások, egyéb szolgáltatások, előzetesen felszámított áfa volt a jelentőseb kiadás. Az orvosi ügyelet működési kiadásai között szerepel a szakmai üzemeltetési anyagok, informatika-kommunikáció, szolgáltatások, felszámított áfa, lízinghez tartozó kamatkiadás. A beruházások között az orvosi ügyelet működéséhez szükséges eszközbeszerzések szerepelnek: fényhíd, infravörös lázmérő, pulsoximéter, EKG készülék.

A Társulás fenntartásában lévő szociális intézmény látja el a szociális és gyermekjóléti alapfeladatokat, a védőnői szolgálat feladatát, valamint egyéb feladatokat. Az egyes feladatellátások kiterjednek az önkormányzatok nagy részére. A Társulásban történő feladatellátás egyes feladatok esetében a központi költségvetésből többlettámogatással jár, ami az önkormányzatok hozzájárulását csökkenti. Az egyes feladatellátások kiterjednek az önkormányzatok nagy részére. Az intézmény kiadásai: személyi jellegű kiadások (alapbérek, a kötelező pótlékok, jubileumi jutalom, illetve megbízási díjak kerültek kifizetésre), dologi kiadások a zavartalan működés megvalósuláshoz szükséges kiadásokat tartalmazzák. Beruházási kiadásként kerültek beszerzésre tárgyi eszközök (projektor, táblagép, mobiltelefon, lázmérő).

A Társulás 2020. évi vagyonának összetételében az előző évhez viszonyítva a Körmendi Szociális Szolgáltató és Információs Központ és a Társulás esetében nem történt jelentősebb változás.

**A Társulásnak a 2021. évi előirányzatok esetében előirányzat-módosításokat kellett eszközölnie.** A központi irányító szervi támogatások előirányzati összegét növelte a bérkompenzáció, ágazati összevont pótlék és egészségügyi kiegészítő pótlék tekintetében.

A Társulás sikeres pályázatot nyújtott be „A támogató szolgáltatás keretében használandó új vagy használt gépjármű vásárlásának, a meglévő gépjárműpark bővítésének, cseréjének támogatása” (kód: TAMAUTO2021) programban meghirdetett pályázatra.

Körmend és Kistérsége Önkormányzati Társulás Tanácsa tárgyalta és elfogadta a Körmendi Szociális Szolgáltató és Információs Központ 2020. évi tevékenységéről szóló részletes beszámolóját, az intézmény által biztosított 12 feladatellátás vonatkozásában.

Körmend és Kistérsége Önkormányzati Társulás, és a fenntartása alá tartozó Körmendi Szociális Szolgáltató és Információs Központ költségvetési szerv esetében elfogadta a Társulás a 2020. évi belső ellenőrzési feladatok teljesítéséről szóló beszámolót.

A 2021. októberében – a veszélyhelyzeti szabályozás módosulása miatt – a Társulás megtarthatta első ülését, ahol az előirányzat és költségvetési határozat módosítását tárgyalták. Az előirányzatok növelésére volt szükség a Társulásnál és a Szociális Intézménynél is ágazati összevont pótlék, valamint az egy dolgozót érintő egészségügyi kiegészítő pótlék miatt. További előirányzat növelése vált szükségessé a szociális segítő tevékenység kiegészítő támogatása miatt, amely normatív alapon illeti meg a Társulást. A Nemzeti Szociálpolitikai Intézet támogatást biztosít a fejlesztő foglalkoztatás minimálbér és garantált bérminimum kiadásaira, illetve a jelzőrendszeres házi segítségnyújtás tevékenységre.

Körmend Város Önkormányzata külön támogatást biztosított elkülönített pénzalapjából a Szociális Szolgáltató 2021. évi dologi kiadásainak fedezetére.

A Társulás által fenntartott központi háziorvosi ügyelet dolgozói kérelemmel fordultak a fenntartóhoz, melyben az óradíjuk emelését kérték. Mivel a 2021-es év folyamán emelkedett az egészségügyi alapellátás finanszírozása, így a Társulás is magasabb összegű finanszírozást kap a NEAK-tól, ezért lehetőség nyílt az orvosi ügyeleten dolgozók megbízási díjainak emelésére úgy, hogy a települések hozzájárulásait nem kellett emiatt megemelni.

**Összességében megállapítható, hogy a Társulás racionálisan gazdálkodik, és a két legnagyobb feladatot (Szociális szolgáltató és Információs Központ fenntartása és orvosi ügyelet működtetése) jó színvonalon, az ellátottak megelégedésével látja el.**

Kérem a tisztelt Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete úgy dönt, hogy a Körmend és Kistérsége Önkormányzati Társulás 2021. évi tevékenységéről szóló beszámolót elfogadja.

Körmend, 2021. december 1.

 **Bebes István**

 **polgármester**